ตลาดหุ้นเอเชียทะยานขึ้นเช้านี้ นลท.จับตาสหรัฐฯ-จีนเข้าหารือยุติข้อพิพาทสงครามการค้า
ตลาดหุ้นเอเชียทะยานขึ้นเช้านี้ นลท.จับตาสหรัฐฯ-จีนเข้าหารือยุติข้อพิพาทสงครามการค้า
17 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดทะยานขึ้นเกือบ 400 จุดเมื่อคืน ขานรับรายงานข่าวที่ว่า จีนได้ตอบรับคำเชิญของสหรัฐในการเจรจาการค้ารอบใหม่เพื่อคลี่คลายข้อพิพาททางการค้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,313.19 จุด เพิ่มขึ้น 121.15 จุด, +0.55%
ดัชนี SSE Composite ตลาดหุ้นจีนเปิดวันนี้ที่ 2,723.89 จุด เพิ่มขึ้น 18.70 จุด, +0.69%
ดัชนี HSI ตลาดหุ้นฮ่องกงเปิดวันนี้ที่ 27,388.57 จุด เพิ่มขึ้น 288.51 จุด, +1.06%
ดัชนี TAIEX ตลาดหุ้นไต้หวันเปิดวันนี้ที่ 10,702.60 จุด เพิ่มขึ้น 18.70 จุด, +0.18%
ดัชนี KOSPI ตลาดหุ้นเกาหลีใต้เปิดวันนี้ที่ 2,244.61 จุด เพิ่มขึ้น 3.81 จุด, +0.17%
ดัชนี FTSE STI ตลาดหุ้นสิงคโปร์เปิดวันนี้ที่ 3,233.88 จุด เพิ่มขึ้น 21.95 จุด, +0.68%
ดัชนี FBMKLCI ตลาดหุ้นมาเลเซียเปิดวันนี้ที่ 1,780.64 จุด เพิ่มขึ้น 3.37 จุด, +0.19%
ด้านกระทรวงพาณิชย์จีนระบุว่า คณะผู้แทนของจีนนำโดย นายหวัง โชเหวิน รมช.พาณิชย์จีน มีกำหนดจะเดินทางเยือนสหรัฐฯในเดือนนี้ เพื่อเจรจากับตัวแทนเจ้าหน้าที่ของสหรัฐ ซึ่งนำโดยนายเดวิด มัลพาส ปลัดกระทรวงการคลังฝ่ายกิจการระหว่างประเทศ โดยการเจรจาดังกล่าวมีเป้าหมายที่จะคลี่คลายข้อพิพาททางการค้า
ขณะที่นักลงทุนจับตาดูว่าการเจรจาดังกล่าวจะเกิดขึ้นก่อนวันที่ 23 ส.ค.หรือไม่ ซึ่งเป็นวันที่สหรัฐจะใช้มาตรการเรียกเก็บภาษีนำเข้าสินค้าจากจีนเพิ่มเติมในอัตรา 25% วงเงิน 1.6 หมื่นล้านดอลลาร์ ขณะที่จีนก็ได้ขู่ตอบโต้สหรัฐเช่นกัน
นอกจากนี้ นักลงทุนยังคลายความวิตกกังวลเกี่ยวกับวิกฤตการเงินในตุรกี หลังจากรัฐบาลตุรกีเปิดเผยว่า กาตาร์ได้ตกลงที่จะเข้าลงทุนโดยตรงในตุรกีคิดเป็นวงเงิน 1.5 หมื่นล้านดอลลาร์ ท่ามกลางวิกฤตเศรษฐกิจในประเทศ